google/wiki40b huggingface dataset:
Andrius Šidlauskas (1997)

Biografija

2015 m. Europos žaidynėse pelnė aukso ir sidabro medalius. Tokį pat rezultatą sportininkas pakartojo ir pasaulio jaunimo čempionate. 2016 m. priešpaskutinę normatyvų vykdymo dieną Šidlauskas tarptautinėse varžybose Liuksemburge įvykdė olimpinį normatyvą į 2016 m. vasaros olimpines žaidynes 100 m plaukimo krūtine rungtyje. Olimpiadoje atrankiniuose plaukimuose sportininkas 100 m distanciją įveikė per 1:00,59 ir galutinėje rikiuotėje užėmė 23-ią vietą.
2017 m. pasaulio čempionate Šidlauskas varžėsi dvejuose rungtyse. 200 m plaukimo krūtine atrankoje lietuvis užtruko 2:03.25 ir užėmė 23-ią vietą. 100 m plaukimo krūtine atrankoje Šidlauskas buvo 15-as (59.91) ir pateko į kitą etapą. Pusfinalyje Šidlauskas užėmė 4-ą vietą (59.12) ir pateko į savo pirmąjį pasaulio čempionatų finalą, kuriame liko 6-as (59.21).
2019 m. gegužę plaukimo varžybose Rumunijoje įvykdė olimpinį normatyvą į 2020 m. vasaros olimpines žaidynes.
Mantas Leliukas

Biografija

2002 m. baigė Kauno technologijos universitetą, verslo administratorius.
AB „Iglus“ generalinis direktorius.
[Lietuvos žaliųjų partija|Lietuvos žaliųjų partijos] Panevėžio miesto skyriaus narys. Nuo 2011 m. Panevėžio miesto savivaldybės tarybos narys. 
Žmona Inga, vaikai Vainius, Nojus.
Denebas

Fizikinės chartakteristikos, atstumas

Dėl didelio absoliutinio ryškio Denebas – viena šviesiausių dangaus žvaigždžių. Atstumas – nuo 1600 iki 3200 šm (didelė paklaida paaiškinama tuo, kad tolimos žvaigždės turi nedidelį paralaksą, dėl šios priežasties kitos charakteristikos taip pat su gana didele paklaida).
Šviesumas – nuo 60 000 iki 250 000 Saulės šviesių, priklausomai nuo atsumo įverčio. Jei Denebas būtų tokiu atstumu nuo Žemės, Denebo spinduliuojama energija prilygtų Saulės išspinduliuotai energijai per 140 dienų. Jei būtų nutolęs tokiu atstumu, kaip Sirijus, Denebas būtų ryškesnis už Mėnulį.
Denebo spektrinė klasė – A2 Ia, ji priskiriama Alpha Cygnis tipo kintamosioms žvaigždėms (būdingi nedideli paviršiaus temperatūros ir spektro svyravymai). Remiantis žvaigdžių evoliucija, žvaigždės vandenilio atsargos besibaigiančios, ir Denebas po kelių milijonų metų gali virsti supernova.

Pavadinimas

Pavadinimas kildinamas iš arabų kalbos frazės „anab ad - dajājah“ („vištos uodega“).
Europos telekomunikacijų standartizacijos institutas

Europos telekomunikacijų standartizacijos institutas (angl. European Telecommunications Standards Institute (ETSI)) – nepriklausoma, ne pelno siekianti telekomunikacijų pramonės (įrangos gamintojai ir tinklų operatoriai) standartizacijos organizacija Europoje.
ETSI 1988 m. įsteigė CEPT. Organizacija, įsikūrusi Sophia Antipolis technologijų parke (Prancūzija), yra oficialiai pripažinta Europos Komisijos ir ELPA. ETSI atsakinga už informacinių ir ryšių technologijų, tokių kaip fiksuoto, mobilaus ir radijo ryšio bei transliavimo ir interneto, standartizavimą Europoje.
Kasmet ETSI išleidžia po 2000–2500 standartų. Nuo organizacijos įsteigimo 1988 m., ji išleido daugiau kaip 30 000 standartų, tarp kurių yra standartai tokioms technologijoms kaip mobiliųjų telefonų sistema GSM™, 3G, 4G, DECT™, profesionali mobilaus radijo sistema TETRA, reikalavimai mažo nuotolio įtaisams, tokiems kaip LPD radijas, lustinės kortelės ir daugelis kt.

Narystė

ETSI turi daugiau kaip 750 narių iš 63 valstybių/provincijų Europoje ir už jos ribų, įskaitant gamintojus, tinklų operatorius, administracijas, paslaugų teikėjus, mokslinių tyrimų įstaigas ir faktiškai naudotojus.
Beveik trečdalis ETSI narių yra mažos ir vidutinės įmonės (MVĮ). Dabartinių narių sąrašą galima rasti čia.
Dabartinėmis visateisėmis ETSI narėmis yra visos ES valstybės narės.
Dabartinėmis asocijuotomis ETSI narėmis yra Australija, Kanada, JAV, Brazilija, Pietų Afrikos Respublika, Lesotas, Egiptas, Izraelis, Jemenas, Kataras, JAE, Iranas, Uzbekija, Kinija (administraciniai regionai Honkongas ir Makao turi po atskiro nario statusą), Indija, Pietų Korėja, Japonija, Taivanas, Malaizija, Singapūras, Indonezija.
Baltašonis kiškis

Fizinės savybės

Užauga 43–60 cm ilgio. Sveria 2–3 kg. Priekinės letenos turi po penkis pirščiukus, užpakalinės – po keturis. Nugaros kailis trumpas ir šiurkštus. Šonai visiškai balti, taip pat šlaunys ir pasturgalis (vietomis su juodais plaukeliais). Nugara, krūtinė, galva rudos (smėlinės) spalvos su baltais intarpais ir juodais plaukeliais. Patelės paprastai šiek tiek didesnės už patinus.

Buveinė

Baltašoniai kiškiai laikosi aukštai plokščiakalniuose, kalnų stepėse, kur mažai krūmų. Guolį susisuka iš žolių.
Rūšis nyksta dėl besiplečiančių žemdirbystės plotų, juos išstumia labiau prisitaikantys kaliforniniai kiškiai.

Dauginimasis

Dauginimosi sezonas trunka nuo balandžio vidurio iki rugpjūčio vidurio. Vienoje vadoje vidutiniškai būna po 2 kiškiukus.

Būdas

Baltašoniai kiškiai veiklūs naktimis (ypač per pilnatį) ir sutemose. Ilgomis ausimis valdo kūno temperatūrą (esant karštam orui per jas pučiantis vėjas vėsina kraują). Dažniausiai gyvena poromis. Skleidžia trejopus garsus – pavojaus, siekiant nuvyti kitą įsibrovusį kiškį bei poravimosi metu.

Mityba

Maitinasi įvairiomis žolėmis: šunažoliniu striepsneniu, grakščiuoju striepsneniu, paprastuoju plėvenu, amsinikija, pūkvija ir kt. Prie gyvenviečių apgraužia pasėlius, atžalynus.
Petruvka (Molėtai)

Istorija

1913 m. minimas juodraštinėje Balninkų priešvedybinės apklausos knygoje.
Marina Korinevskaja

Biografija

1986 m. baigė Šiaulių K. Preikšo pedagoginio instituto Ikimokyklinio ugdymo fakultetą. Dirbo auklėtoja Klaipėdos 45-ame ir 41-ame vaikų darželiuose-lopšeliuose. Nuo 1993 m. dirba Klaipėdos nevalstybinėje specialiojoje pagrindinėje mokykloje „Svetliačiok“ direktoriaus pavaduotoja ugdymui, nuo 2012 direktorė. 2006–2008 m. – Seimo narės Irinos Rozovos sekretoriaus padėjėja.
1999 m. kartu su bendraminčiais įkūrė kultūros ir švietimo centrą „Harmonija“.
Antoninas Dvoržakas

Biografija

Gimė Nelahozevuose (Nelahozeves) netoli Prahos, kur praleido didžiąją dalį gyvenimo. Mokėsi muzikos Prahos vargonų mokykloje, gerai griežė smuiku ir altu. Grojo altu orkestre, tačiau turėjo pragyventi iš pamokų, todėl jam likdavo mažai laisvo laiko. 1871 m. metė darbą orkestre, kad galėtų rašyti muziką. Pamilęs mokinę, parašė jai dainų ciklą „Kipro medžiai“ (Cyprus trees), tačiau, jai susituokus su kitu, pats 1873 m. vedė jos seserį Aną Cermakovą (Anna Cermakova).
1892–1895 m. Dvoržakas dirbo Nacionalinės muzikos konservatorijos Niujorke direktoriumi. Vėliau Dvoržakas grįžo į Prahą. Nuo 1901 m. iki mirties buvo Prahos konservatorijos vadovas. Gyvenimo gale turėjo finansinių problemų. Palaidotas Prahoje, Vyšehrad kapinėse.
Be muzikos, Dvoržakas labai domėjosi lokomotyvais ir balandžių veisimu.

Kūryba

Dvoržako simfonijos (devynios) parašytos pagal klasikinius modelius, tačiau jis taip pat rašė nauja simfoninės poemos forma, įtakos jo kūrybai turėjo ir kompozitorius Richardas Vagneris. Ritmiką ir melodiką veikė čekų liaudies muzika: žinomiausias pavyzdys – „Slavų šokiai“. Taip pat Dvoržakas rašė operas (žymiausia – „Rusalka“), kamerinę muziką, muziką fortepijonui. Dvoržako kūrinius katalogizavo Jarmilas Burhauseris .
Dvoržakui esant gyvam, žinomos buvo penkios jo simfonijos. Pirmoji išleista buvo nr. 6. Mirus Dvoržakui, atrastos dar keturios simfonijos. Todėl žymiausias jo darbas – „Iš naujojo pasaulio“ (1893 m.) buvo vadinamas ir 5, ir 8, ir 9-ąja simfonija.
Viešėdamas čekų bendruomenėje Ajovoje, Dvoržakas sukūrė kvartetą F („Amerikietis“) ir styginių kvintetą Es. Taip pat būdamas JAV išgirdo koncertą violončelei, parašytą kompozitoriaus Viktoro Herberto, ir taip susižavėjo violončelės ir orkestro deriniu, kad pats parašė koncertą violončelei h – moll (1895 m.). Dar paliko nebaigtą koncertą violončelei A-dur (1865 m.). A. Dvoržakas sukūrė penkių dainų ciklą vyrų chorui op 27, kuriame buvo panaudoti lietuvių liaudies dainų tekstai iš Liudviko Rėzos lietuvių liaudies dainų rinkinio: „Pet sboru pro muzské hlasy na texty litevských násodních písní“ (Five Choral songs for male voices to Lithuanian folk songs) Op. 27 (1878).
Vytautas Barsteiga

Biografija

Baigė Luokės vidurinę mokyklą, 1979 m. baigė Lietuvos žemės ūkio akademiją, inžinierius mechanikas.
1979–1995 m. Lietuvos žemės ūkio akademijos, Lietuvos žemės ūkio universiteto mokslinis bendradarbis, asistentas, nuo 1991 m. UAB „Luokė“ direktorius, nuo 1998 m. kredito unijos „Germanto lobis“ administratorius ir valdybos pirmininkas.
1993 m. Tėvynės sąjungos Telšių rajono skyriaus narys, 1999 m. Lietuvos liberalų sąjungos, 2002 m. Liberalų demokratų partijos, 2006 m. partijos Tvarka ir teisingumas (liberalai demokratai) Telšių rajono skyriaus narys.
1997–2000 m., 2000–2003 m., 2003–2007 m., 2007–2011 m. ir nuo 2011 m. Telšių rajono savivaldybės tarybos narys. 
Luokės bendruomenės narys, 1996–2003 m. Lietuvos ūkininkų sąjungos Telšių skyriaus pirmininkas, 1997–2003 m. Telšių rajono žemdirbių asociacijos pirmininkas. Nuo 2004 m. Telšių rajono vietos veiklos grupės valdybos pirmininkas. Telšių rajono nevyriausybinių organizacijų tarybos narys. Sutuoktinė Regina, vaikai Simonas, Gabrielė.
Raimundas Liormanas

Raimundas Liormanas (1892 m. rugsėjo 28 d. Aukštutinio Gelgaudiškio dvaras, Gelgaudiškio valsčius – 1979 m. liepos 9 d. Ročesteris) – Lietuvos karinis veikėjas, Lietuvos kariuomenės pulkininkas.

Biografija

Prasidėjus Pirmajam pasauliniam karui, 1914 m. mobilizuotas į Rusijos imperijos kariuomenę, 1916 m. baigė Pskovo karo mokyklą. 1917 m. 12-osios armijos lietuvių karių vykdomojo komiteto vicepirmininkas, dalyvavo Petrogrado lietuvių seime. 1918 m. Lietuvių tautos tarybos įgaliotinis pabėgėlių reikalams Rygoje. Grįžęs į Lietuvą, 1918 m. gruodžio mėn. savanoriu stojo į Lietuvos kariuomenę, paskirtas Krašto apsaugos tarybos sekretoriumi. 1920 m. rugsėjo mėn. paskirtas Vietinės kariuomenės brigados štabo ypatingų reikalų karininku. Lenkijos kariuomenei puolant Vilnių 1920 m. spalio mėn. komandiruotas į jį dirbti prie Prancūzijos karinės misijos. 1922 m. baigęs Aukštuosius karininkų kursus paskirtas Vilkaviškio miesto ir apskrities, nuo 1923 m. – Marijampolės miesto ir apskrities karo komendantu. 1927–1938 m. Klaipėdos karinės srities viršininkas, Klaipėdos krašto komendantas, parodė daug iniciatyvos čia stiprinant valdžios autoritetą. 1931 m. pulkininkas. 1938–1940 m. Kariuomenės štabo ypatingųjų reikalų karininkas, kartu ėjo Raseinių apskrities komendanto pareigas. Vokietijos okupacijos metais 1943–1944 m. kalintas Tilžėje. Pasitraukė į Vokietiją, 1949 m. emigravo į JAV. Dalyvavo JAV lietuvių visuomeninėje veikloje.
Gangtokas

Istorija

Gangtokas šaltiniuose minimas nuo 1716 m. Ilgą laiką tai buvo mažas kaimas, bet pastačius Enčėjaus vienuolyną tapo svarbiu religiniu centru. XIX a. Sikimą užkariavus britams, Gangtokas tapo administraciniu centru. Amžiaus pabaigoje miestas tapo svarbiu prekybiniu centru prie kelio tarp Tibeto ir Indijos. Subyrėjus Britų Indijai, Gangtokas tapo Sikimo valstybės sostine, bet 1975 m. Sikimas prijungtas prie Indijos.
Europos komisijos Jungtinis mokslo centras

Jungtinių tyrimų centras (JTC), angl. Joint Research Centre (JRC) prie Europos Komisijos - pagrindinė Europos Sąjungos mokslo ir jo taikymų institucija, vienas iš Europos Kommisijos generalinių direktoratų (angl. Directorate General).

Struktūra, institutai

JTC priklauso 7 mokslo institutai: 3 Šiaurės Italijoje (netoli Milano, Ispra vietovėje), vienas Ispanijoje - Sevilijoje, vienas - Vokietijoje, Karlsruhe ir po vieną Belgijoje bei Olandijoje. JTC centrinis aparatas - Briuselyje (apie 60-70 darbuotojų).
Europos teisės akademija

Europos teisės akademija (angl. Academy of European Law, vok. Europäische Rechtsakademie, ERA) – kvalifikacijos kėlimo bei stažavimosi įstaiga Tryre (Reino kraštas-Pfalcas, pietvakarių Vokietija).
Europos teisės akademija yra teisės mokymo centras bei forumas, skirtas visos Europos teisininkams. Jis veikia kaip jungiamoji grandis tarp sprendimus Europoje priimančių centrų, išsidėsčiusių Briuselyje, Liuksemburge ir Strasbūre, bei Europos teisę praktikuojančių teisininkų. Europos teisės akademija [ERA] organizuoja konferencijas, seminarus, mokslinius vizitus, kalbų kursus, teisinio mokymo projektus, leidybinę veiklą.

Istorija

Europos teisės akademija, kaip viešoji įstaiga, buvo įkurta Europos Parlamento iniciatyva 1992 m.
Sritis – ES teisė, EŽTT teisė (žmogaus teisės), ESTT praktika. Rengia kursus, vasaros mokyklas, ekskursijas. Mokymosi kalbos – anglų, prancūzų, vokiečių (kursai verčiami paraleliai žodžiu).

Stipendijos

Kursams finansuoti teikiamos Peter Caesar vardo stipendijos. Pretendentai – ES šalių valstybės tarnautojai, teisininkai ir kt.
Jonas Kučinskas

Jonas Kučinskas (g. 1937 m. sausio 8 d. Gystėnuose, Veliuonos valsčius) – Lietuvos agronomas agrochemikas, biomedicinos mokslų daktaras.

Biografija

1962 m. baigė Lietuvos žemės ūkio akademiją. 1969 m. žemės ūkio mokslų kandidatas.
Nuo 1964 m. Lietuvos žemės ūkio akademijos (nuo 1996 m. Lietuvos žemės ūkio universitetas) dėstytojas, 1979–1984 m. Agronomijos fakulteto prodekanas, 1990–2000 m. Dirvotyros ir agrochemijos katedros vedėjas; nuo 1976 m. docentas.

Mokslinė veikla

Mokslinių tyrimų sritis – trąšų naudojimo laikas, normos ir formos. Paskelbė apie 130 mokslinių straipsnių.
Janina Kulda

Biografija

UAB „Švenčionių eglė“ direktorė.
1995 m. Naujosios demokratijos – Moterų partijos narė, nuo 2001 m. Lietuvos socialdemokratų partijos Švenčionių rajono skyriaus narė, tarybos narė.
1997–2000 m. Švenčionių rajono savivaldybės tarybos narė.
Pagyvenusių žmonių šokių kolektyvo dalyvė, „Bočių“ bendrijos pirmininkė. Sutuoktinis Zenonas, sūnus Rišardas.
Trasa Sebring

Istorija

Trasa buvo padaryta JAV karinių oro pajėgų bazėje. Viena iš ilgiausių trasų F1 istorijoje.

Adresas

113 Midway Drive

Sebring

FL 33870

USA
Tamara

Biografija

Jurgio (Georgijaus) III duktė, garsėjusi protu ir grožiu. Tamaros valdymo metais Gruzija sustiprėjo ir pasiekė politinių karinių laimėjimų. Apie Tamarą sukurta liaudies legendų, Š. Rustavelis ją pavaizdavo poemoje „Didvyris tigro kailiu“.

Šaltiniai

Istorijos žodynas. 2003 m. 392 psl.
Pirštai

Pirštai (lot. digiti) – sausumos stuburinių (keturkojai, Tetrapoda) galūnių galinės ataugos. Jomis remiamasi stovint ir varomasi judant, imami ir liečiami objektai. Pirštų galuose esantys nagai gali būti naudojami kaip ginklai. Pakitę paukščių pirštai sudaro dalį sparnų, o šikšnosparnių – pagrindinį sparnų skeletą.
Strong Enough

Dainos informacija

„Strong Enough“ JAV Billboard Hot 100 tope pasirodė prasčiau nei pirmasis albumo singlas „Believe“, tačiau po jo remiksų reklamos, daina tapo didžiuliu hitu Billboard šokių muzikos topuose.
Nors singlas ir nesulaukė didelio dėmesio JAV, tačiau „Strong Enough“ tapo Top 10 ir Top 20 hitu beveik kiekvienoje šalyje, į kurios topą pateko.

Vaizdo klipas

Dainos „Strong Enough“ vaizdo klipas buvo režisuotas Nigel Dick ir išleistas 1999 m. pradžioje. Reklaminiai VHS ir CD-R įrašai taip pat buvo išleisti JAV, tačiau yra labai reti. Reklaminiame vaizdo klipe yra ir remiksuota klipo versija.
Vaizdo klipe Cher yra kompiuterinis virusas, o jos vaidmuo yra patarėjos, kuri pasako blogam vaikinui priežastis, kodėl jo mergina (vaidina Shannyn Sossamon) jį paliks. Kiti dalyvaujantieji šiame vaizdo klipe yra paaugliai vakarėlyje, dvi moterys, du plėšikai ir daugybė gotų muzikantų.
Praėjus keliems mėnesiams po originalaus vaizdo klipo išleidimo, Dan-O-Rama dainai sukūrė „Vocal Club Edit“ klipą. Jis panaudojo „Strong Enough“ (Pumpin' Dolls Vocal Epic Club) remiksą ir Club 69 Future Edit reklaminų klipą tik diskžokėjams.
Originalus dainos vaizdo klipas yra įtrauktas į Cher klipų rinkinį „The Very Best of Cher: The Video Hits Collection“.
CS Tiligul-Tiras Tiraspol

Istorija

Komanda išformuota 2009 m.
Krišjānis Barons

Biografija

Krišjanio tėvas Juris, Strutelės, o vėliau Ilės dvaro prievaizdas, mirė, kai mažiausiam iš 8 vaikų Krišjaniui ėjo aštunti metai. Šeimoje buvo kalbama vokiečių kalba, latviškai jį pradėjo mokyti tik senelio sesuo Ana.
1843 m. Krišjanis pradėjo lankyti Duobelės mokyklą, kur pramoko skaityti ir rašyti vokiškai. Po metų pradėjo mokytis staliaus amato. Dešimtmetį Krišjanį pasiėmė auginti motinos sesuo Kristina Dundagoje.
1845–1847 m. lankė Kubelės mokyklą, vėliau įstojo į Ventspilio pagrindinę mokyklą. 1852–1856 m. mokėsi Mintaujos gimnazijoje. 1856–1860 m. studijavo matematiką ir astronomiją Tartu universitete. Čia jis sutiko Krišjanį Valdemarą, kuris paskatino bendravardį rašyti. Pirmieji K. Barono darbai buvo išspausdinti laikraštyje „Majas Viesi“.
Vasaros buvo skiriamos susipažinimui su gimtine, ypač jį domino Vidžemė. 1859 m. išėjo ir pirmoji knyga „Mūsų tėvynės trumpi aprašymai ir kiti priedai”. Tai buvo pirmasis Latvijos geografijos vadovėlis mokykloms. Jame taip pat aprašytos ir gretimos Estijos bei Lietuvos žemės bei jų gyventojai.
Baigęs studijas, pusantrų metų Dundagoje mokė vaikus, o 1862–1865 m. redagavo laikraštį „Peterburgas avizes“, kuriame pasižymėjo ne tik kaip publicistas, bet ir kaip satyrikas. Peterburgo Imperatoriškosios geografų draugijos užsakymu 1869 m. išleido „Raštų apie tikruosius Baltijos šalių gyventojus sąrašą“ (Указатель сочинений о коренных жителях Прибалтийского края), trumpai aprašydamas ir raštų turinį, ir Latvijos fizinės geografijos vadovėlį. 
1867 m. išvyko į Maskvą ir tapo turtingų Voronežo gubernijos dvarininkų Stankevičių vaikų mokytoju. Tik parengęs juos egzaminams, 1880 m. įsidarbino Maskvos Marijos moterų gimnazijos vokiečių kalbos mokytoju. Maskvoje tuo metu gyveno Krišjanis Valdemaras, o 1867 m. atvyko ir Fricis Brivzemniekas, kuris ir subūrė šią trijulę latvių kalbos atgaivinimo darbui. Jų darbais ėmė domėtis ir remti visa Maskvos inteligentija, dažnai padėdama, bet daugiausia mokydamasi. Darbų padaugėjus, buvo nutarta juos pasidalyti. Nuo 1878 m. K. Baronui atiteko platus liaudies dainų rinkimo, užrašymo ir klasifikavimo baras.
1893 m. K. Baronas grįžo į Rygą ir likusį gyvenimą pašventė latvių liaudies dainų rinkimui bei leidimui. Dar Maskvoje jis buvo surinkęs apie 54 000 dainų, įskaitant jų variantus. 1893 m., kai jam buvo pasiūlyta dainas išspausdinti, jo rinkinyje buvo per 150 000 dainų. 1894 m. išėjo pirmasis rinkinys „Latvju Dainas“.
1903 m. rugsėjo 1 d. jo sąraše jau buvo 213 120 dainų, o 1912 m. gruodžio mėnesį – net 217 996 dainos. Vidžemėje buvo užrašyta 101 901 daina, Kuržemėje – 84 883, Latgaloje – 13 144, be vietos pažymėjimo – 18 878 dainos. Pagal apylinkes daugiausia dainų užrašyta Cėsio žemėje – 42 490. Tūkstančiui gyventojų Vidžemėje teko 210, Kuržemėje – 175, Latgaloje – 41 daina. Kad lengviau būtų dainas klasifikuoti pagal temas ir rūšiuoti pagal variantus, buvo padaryta netgi speciali spinta, vėliau pavadinta Dainų spinta.
K. Barono dainų leidimu rūpinosi Vidžemėje gimęs Peterburgo pirklys Henris Visendorfas (1861 m. kovo 12 d. – 1916 m. rugpjūčio 19 d.). Jo dėka K. Baronas sulaukė paramos ir iš Peterburgo mokslų akademijos.
Bostono terjeras

Bostono terjeras (angl. Boston terrier) – šunų veislė kilusi iš JAV. Šie sumanūs, protingi, žaismingi šunys yra vos 34–48 cm aukščio ir sveria iki 11 kg. Jų trumpaplaukis kailis gali būti su tamsiomis juostomis arba juodas su baltomis dėmėmis.

Priežiūra

Dažnai šukuoti nereikia, tai atlikti šepečiu, aptrinti kailį pirštine. Reikia valyti ausis, patrumpinti nagus. Kartais specialiu losjonu iššluostyti snukio klostes.

Charakteris

Sumanus, protingas, guvus, energingas, supranta humorą, žaismingas, pasitiki savimi, meilus, prieraišus. Puikus sarginis šuo, be reikalo neloja.

Dresūra

Sumanus, todėl lengvai dresuojamas. Labai jautrus šeimininko balso intonacijoms.

Elgesys su kitais gyvūnais ir žmonėmis

Puikiai sutaria su vaikais. Kiti šunys ir katė jam nekliudo.
Kęstutis Skrupskelis

Ignas Kęstutis Skrupskelis (angliškai pasirašo Ignas K.; g. Kaune) – filosofas, Pietų Karolinos universiteto (JAV) profesorius, ateitininkas.

Biografija

Seneliai buvo beraščiai, lietuviai patriotai. Tėvai baigė aukštąsias mokyklas; buvo ateitininkai. Mama literatūrologė Alina Skrupskelienė, tėvas Ignas Skrupskelis (1903–1943) tęsė mokslus Vakaruose. Vienos universiteto mokslų daktaras, žurnalistas.  Okupacijos metais Kačerginėje besiilsintį su šeima tėvą suėmė NKVD. 1944 m. Alina Skrupskelienė su trimis mažais vaikais pasitraukė į Vokietiją, o po 4 metų – į JAV. Dirbo, viena leido savo vaikus į mokslus.
Baigė filosofijos istoriją. Dėstė filosofiją Pietų Karolinos universitete ir Vytauto Didžiojo universitete, profesorius emeritas.
Ilgus metus rengė vieno žymiausių amerikiečių filosofų Williamo Jameso tekstus. Parengė 19 tomų raštų ir 12 tomų korespondencijos. Buvo atsakingas už archyvinius tyrinėjimus: surinkti publikacijas, rankraščius, laiškus, nepasirašytiems – nustatyti autorystę, rašymo datas, atpažinti minimus žmones bei įvykius. Lietuviškai šį metodą yra pritaikęs recenzuodamas knygą „Lietuvos Laikinoji Vyriausybė. Posėdžių protokolai“ (2001). Domisi prieškario Lietuvos žurnalistika ir intelektualiniu gyvenimu, spaudos istorija, okupacijų padariniais politinės sąmonės raidai. Paskelbė straipsnių leidiniuose „Naujasis židinys“, „Kultūros barai“, „Į laisvę“, akademinėje, kultūrinėje ir kitoje spaudoje. Vienas iš klasikinės Amerikos filosofijos tyrėjų ir mokslinių redaktorių, Lietuvoje skleidžiantis filosofijos istorijos, seksualinių mažumų teisių, ugdymo filosofijos idėjas. Jo darbą skleidžiant modernias idėjas Lietuvoje remia JAV ambasada.
Olimpinė ledo halė

Olimpinė ledo halė (latv. Olimpiskā ledus halle) – ledo arena, esanti Liepojoje, Latvijoje. Pradėta eksploatuoti 1998 m. spalį. 1143 sėdimų vietų, tačiau gali tilpti apie 3000 žmonių. Žaidžia ledo ritulio klubas HK Liepājas Metalurgs. Vyksta kultūrinių renginių.
Didysis Ustiugas

Paveldas

Didysis Ustiugas garsėja savo architektūros paveldu: yra 28 XVII–XVIII a. cerkvės ir vienuolynai (Šv. Mykolo Arkangelo vienuolynas, Šv. Jono Pirmtako vienuolynas, Spaso Persikūnijimo cerkvė, Šv. Simono Stulpininko cerkvė, Šv. Stepono Permiečio cerkvė ir kt.). Seniau būta sinagogos ir liuteronų bažnyčios.

Istorija

Ustiugas – vienas seniausių šiaurės Rusijos miestų. XII a. Rostovo-Suzdalės kunigaikštystė prie Jugo ir Suchonos santakos įkūrė žvalgybinį bokštą. Jį nuniokojo čiudai. XIII a. gyvenvietė perkelta į kitą Suchonos krantą ir pavadinta Ustiugu (nuo Усть-Юг – 'Jugo žiotys'). Rašytiniuose šaltiniuose minimas nuo 1207 m. Čia 1212 m. pastatytas Šv. Mykolo Arkangelo vienuolynas. 1218 m. nusiaubtas Volgos bulgarų. 1364–1474 m. buvo Ustiugo kunigaikštystės sostine, vėliau prijungtas prie MDK. Klestėjo kaip svarbus prekybinis ir amatų centras. Nuo XVI a. vadinamas Didžiuoju Ustiugu. Statėsi vienuolynai, cerkvės. Tarybiniais laikais miesto reikšmė sumenko.

Žymūs žmonės

Iš Didžiojo Ustiugo kilo keletas žymių Rusijos prekijų-keliautojų: Semionas Dežniovas, Vladimiras Atlasovas, Jerofėjus Chabarovas.
Pentax K10D

Pentax K10D yra 10,2 megapikselių skaitmeninis - veidrodinis fotoaparatas, pagamintas 2006 metų pabaigoje. Jis buvo sukurtas bendradarbiaujant Japonijos firmai "Pentax" bei Korėjos "Samsung".
Apie Pentax K10D buvo paskelbta 2006 metais rugsėjo 13 d., o prekyboje pasirodė tu pačių metų lapkričio viduryje.
Mana (valstybė)

Visuomenė ir kultūra

Skirtingai nei kitose Artimųjų Rytų visuomenėse, manoma, kad Manoje nemažą įtaką turėjo liaudis, nes valdovas valdė remdamasis senių taryba. Panašiai, kaip kai kuriose kitose šalyse (senoji Hetitų imperija, ankstyvosios Šumero valstybės, churitų miestai-valstybės) vietos valdymo santvarką galima apibūdinti kaip archainę oligarchiją.
Nėra žinoma, kokia kalba kalbėjo Manos gyventojai, nors manoma, kad tai buvo etniškai labai marga karalystė, kurioje gyveno ir gimiriai, ir medai, ir kitos indoeuropiečių bei ne-indoeuropiečių tautos. Dėl valstybę sukūrusios tautos (mannaeans), dalis mokslininkų iškėlė hipotezę apie iranėnišką jos kilmę. Tuo atveju jie būtų giminingi medams. Kita teorija laiko juos senųjų Armėnijos kalnyno gyventojų churitų atšaka (kaip ir urartus).
Mana garsėjo savo žirgais, kurie turėjo paklausą Mesopotamijoje.
Mikolaikos

Istorija

Ten, kur dabar stovi Mikolaikos, anksčiau, senosios Prūsijos laikais egzistavo gyvenvietė, kurios gyventojai užsiimėjo žvejyba, audimu, miško kirtimu ir plukdymu. Pirmieji įrašai apie Mikolaikas pasirodė 1444 m. Tada vyriausias Vokiečių ordino magistras Konradas fon Erlichšauzenas pripažino netoli Mikolaikų esančias Prūsijos žemes.

Sportas

2009 m. Mikolaikose vyko Pasaulio ralio čempionato etapas.